ગુજરાત વિધાનસભા ચૂંટણી 2017માં ભલે ભાજપનો વિજય થયો હોય, પરંતુ પક્ષને એક પછી એક મોટા પડકારોનો સામનો કરવાનો વારો આવી રહ્યો છે. ગત ચૂંટણીની સરખામણીએ આ વખતે ભાજપને ઘણી ઓછી બેઠકો મળી છે, આ ઓછું હોય તેમ મુખ્યમંત્રી અને નાયબ મુખ્યમંત્રી વચ્ચેનો વિખવાદ અને ખાતા ફાળવણી મામલે અન્ય એક મંત્રી નારાજ થતાં પક્ષ અંગે અનેક વાતો વહેતી થઇ છે. આ બધા વચ્ચે ભાજપને વધુ એક મોટો ઝાટકો લાગ્યો છે. લગભગ એક વર્ષ પહેલાં મહેસાણા નગરપાલિકાના 10 કાઉન્સિલર ભાજપમાં જોડાયા હતા, પરંતુ સોમવારે તેમણે ફરી એકવાર કોંગ્રેસની વાટ પકડી છે.